**LĒMUMS**

Liepājā

|  |  |
| --- | --- |
| 2024. gada 18. aprīlī | Nr.160/4  (prot. Nr.4, 19.§) |

Par zemesgabala Grīzupes ielā 74

daļas nomu

Saskaņā ar Liepājas pilsētas teritorijas plānojumu zemesgabals Grīzupes ielā 74 ir paredzēts mazdārziņu ierīkošanai. Ir nodibināta Mazdārziņu biedrība “Grīzupes Zieds” un izteikta vēlme apsaimniekot mazdārziņus minētajā teritorijā. Pamatojoties uz Pašvaldību likuma 73. panta ceturto daļu, Ministru kabineta 2018. gada 19. jūnija noteikumu Nr.350 “Publiskas personas zemes nomas un apbūves tiesības noteikumi” 28. punktu, 29.3. un 30.3. apakšpunktu, izskatot Mazdārziņu biedrības “Grīzupes Zieds” 2024. gada 12. marta iesniegumu, Liepājas valstspilsētas pašvaldības Nekustamo īpašumu jautājumu konsultatīvās komisijas 2024. gada 18. marta priekšlikumu (sēdes protokols Nr.4) un Liepājas valstspilsētas pašvaldības domes pastāvīgās Attīstības komitejas 2024. gada 11. aprīļa lēmumu (sēdes protokols Nr.4), Liepājas valstspilsētas pašvaldības dome **nolemj:**

1. Iznomāt Mazdārziņu biedrībai “Grīzupes Zieds” (reģistrācijas Nr.40008329420; juridiskā adrese: Roņu iela 7-55, Liepāja) uz 10 (desmit) gadiem zemesgabala Grīzupes ielā 74 (kadastra Nr.1700 016 0042) daļu 42310 kv.m platībā (pielikumā) teritorijas labiekārtošanai un mazdārziņu uzturēšanai un apsaimniekošanai.

2. Liepājas Nekustamā īpašuma pārvaldei sagatavot līguma projektu par lēmuma 1. punktā minētā zemesgabala Grīzupes ielā 74 (kadastra Nr.1700 016 0042) daļas iznomāšanu, iekļaujot tajā šādus nosacījumus:

2.1. Liepājas valstspilsētas pašvaldība neatbild par nomnieka ieguldījumiem un izdevumiem, apsaimniekojot iznomāto zemesgabala daļu;

2.2. nomnieks maksā nomas maksu 1,5% apmērā no zemesgabala kadastrālās vērtības gadā, bet ne mazāk kā valstī noteikto;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šā līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomāto zemesgabala daļu;

2.5. nomnieks atbild par visu zemesgabala daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.6. nomnieks nodrošina:

2.6.1. zemesgabala apstrādi, nepieļaujot nezāļu un kaitēkļu vairošanos un izplatību;

2.6.2. sadzīves atkritumu savākšanu, nepieļaujot to izmešanu ārpus zemesgabala teritorijas, bet uzstādītājos atkritumu konteineros, vai nodrošina to izvešanu pastāvīgi;

2.6.3. vides aizsardzības un ugunsdrošības noteikumu izpildi;

2.7. nomniekam aizliegts iznomātajā zemesgabalā:

2.7.1. veikt būvniecību, izņemot Liepājas pilsētas teritorijas plānojumā atļauto pagaidu būvju (ne lielāku par 25 kv.m) un siltumnīcu novietošanu bez tiesībām tās reģistrēt zemesgrāmatā;

2.7.2. bez pašvaldības piekrišanas veikt koku, kuru celma caurmērs ir lielāks par 20 cm, izciršanu;

2.8. nomnieks ir tiesīgs slēgt apakšnomas zemes nomas līgumus ar mazdārziņu lietotājiem individuāli;

2.9. nomniekam atļauts minēto teritoriju nožogot. Žoga vizuālam izskatam jāatbilst Liepājas pilsētas teritorijas apbūves noteikumos paredzētajam;

2.10. nomnieks saskaņā ar Liepājas pilsētas domes 2020. gada 17. decembra saistošajiem noteikumiem Nr.47 “Liepājas pilsētas pašvaldības teritorijas kopšanas un būvju uzturēšanas saistošie noteikumi” un citiem kārtību regulējošiem noteikumiem nodrošina iznomātās vietas uzturēšanu kārtībā.

3. Lēmuma 1. punktā minētajai zemesgabala daļai kadastra vērtēšanas vajadzībām noteikt lietošanas mērķi – pagaidu atļautā zemes izmantošana sakņu dārziem (kods 05 03).

4. Pilnvarot Liepājas Nekustamā īpašuma pārvaldes vadītāju parakstīt zemes nomas līgumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Gadījumā, ja Mazdārziņu biedrības “Grīzupes Zieds” vainas dēļ līgums par lēmuma 1. punktā minētā zemesgabala Grīzupes ielā 74 daļas nomu netiek noslēgts viena mēneša laikā no lēmuma pieņemšanas dienas, lēmums zaudē spēku.

6. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Nekustamā īpašuma pārvaldei, nomniekam | |